CMYK色彩模式

CMYK色彩模式，又嗌印刷四分色模式或印刷色彩模式，簡稱CMYK，係傳統四色印刷嘅數學模型，爾種色彩模式代表嘅係某種色喺實際印刷嘅時候，需要用幾多份量嘅油墨溝出來。CMYK 值通常用百分比表示，例如 0C 91M 76Y 6K 代表 ｢唔落青色墨，紅色墨落 91% 網，黃色墨落 76% 網，黑色墨落 6% 網｣。由於佢表示嘅係油墨實際上可以印到嘅色，好多RGB色彩模式表示到嘅色佢都表示唔到。

由於用墨量會因紙質同油墨牌子有分別，所以除非要準確控制用墨量或者控制網點，而今一般都唔會喺 CMYK 模式做正稿，而係喺最後一個工序先將排嗮版嘅嘢一次過轉做 CMYK，爾種做法叫 RGB workflow。

輸出
工業用嘅印刷機，印彩色通常都係四色彩印，所以同 CMYK 色彩理論上有直接對應，最多只係按實際需要調校一下用墨份量，印刷用嘅正稿所以亦都可能要求係 CMYK。家下喺街邊賣啲打印機同彩色複印機，如果係鐳射打印，大多數亦都可以直接用 CMYK。

但係市面上嘅噴墨打印機好多因為標榜可以印相⸺即係要處理好多 CMYK 冇可能表達嘅色⸺好早開始已經有用其他色嘅墨，所以就算接受 CMYK 嘅輸入，輸入嘅 CMYK 同實際嘅用墨量都未必有直接關係。例如，一啲較為平價嘅嘅噴墨打印機款式雖然只係用標準嘅 CMYK 四色墨，但係如果用 CMYK 色彩模式直接輸出，啲色會淺咗，理由係部機嘅驅動程式係首先用算法將 CMYK 嘅輸入轉成 RGB，然後再用第隻算法轉返做 CMYK 輸出，結果恁住唔使轉，反而轉咗兩次，結果啲色錯嗮。

減色法
三原色

類:色彩空間
類:印刷